सरकार ने आंगनबाड़ी कार्यकत्रियों का मानदेय बढ़ाकर दोगुना करने की घोषणा काफी पहले कर दी थी, लेकिन इसके लिखित आदेश नहीं आए थे। अब शासन से लिखित आदेश मिलने के बाद आंगनबाड़ी कार्यकत्रियों का सपना पूरा हो गया। जिले में तैनात 3763 आंगनबाड़ी कार्यकत्रियों को 15 सौ रुपये की बजाय 3000 रुपये प्रतिमाह मिलेगा। 3763 सहायिकाओं और 194 मिनी आंगनबाड़ी कायकत्रियों को 750 रुपये की बजाय 1500 रुपये प्रतिमाह मिलेगा। फिलहाल अप्रैल 2012 से ही बढ़ा मानदेय मिलेगा। जिला कार्यक्रम अधिकारी रेखा देवी का कहना है कि जुलाई माह से सभी को बढ़ा हुआ मानदेय दिया जाएगा। हालांकि वर्ष 2011 का एरियर फिलहाल कार्यकत्रियों को नहीं मिलेगा। डीपीओ रेखा देवी का कहना है कि एरियर का मामला शासन स्तर पर लंबित है। शासन स्तर पर ही उसका भुगतान बाद में किया जाएगा। बढ़ा मानदेय और तीन माह का एरियर मिलने की उम्मीद में आंगनबाड़ी कार्यकत्रियों के चेहरे खिले हुए हैं। इस बार उनके खातों में 1500 रुपये की बजाय बढ़ा मानदेय और एरियर मिलाकर करीब 9000 हजार रुपये पहुंचेंगे।